Dôležité informácie pre rodičov detí, ktoré navštevujú posledný ročník materskej školy a pre rodičov žiakov základnej školy – strava „zadarmo“ od 1. 5. 2023

S účinnosťou od 01.05.2023 v zmysle § 4 ods. 3 písm. a) zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov, je možné dotáciu na podporu výchovy k stravovacím návykom dieťaťa (ďalej len „dotácia na stravu“) poskytnúť na dieťa, **ktoré navštevuje posledný ročník materskej školy (ďalej len** **„MŠ“) alebo základnú školu (ďalej len „ZŠ“),** ak rodič dieťaťa alebo fyzická osoba, ktorej je dieťa zverené do starostlivosti rozhodnutím súdu, **písomne požiada o poskytnutie dotácie** na stravu.
Dotácia na stravu sa od 01.05.2023 bude poskytovať v sume:

- **1,40 eur** za každý deň, v ktorom sa dieťa **zúčastnilo výchovno-vzdelávacej činnosti v**
 **poslednom ročníku MŠ\*** a odobralo obed,

- **2,10 eur** za každý deň, v ktorom sa dieťa **zúčastnilo vyučovania v ZŠ na prvom stupni** a
 odobralo obed,

- **2,30 eur** za každý deň, v ktorom sa dieťa **zúčastnilo vyučovania v ZŠ na druhom stupni**
 a odobralo obed.

**Upozorňujeme rodičov na dôsledné odhlasovanie detí zo stravy ( v prípade choroby a pod.) ! Ak sa žiak nezúčastní výchovno-vzdelávacieho procesu v MŠ alebo v ZŠ nemá dieťa nárok na dotáciu na stravu a neodhlásený obed hradí zákonný zástupca v plnej výške !**

V súvislosti s poskytovaním dotácie na stravu si Vás dovoľujeme tiež informovať:

- za vyučovanie v ZŠ sa považuje aj individuálne vzdelávanie bez pravidelnej účasti na vzdelávaní v ZŠ, pričom dotáciu na stravu je možné poskytnúť len v prípade, ak obed pre dieťa bude odobratý v školskej jedálni,

- dotáciu na stravu je možné poskytnúť na dieťa aj v prípade, ak sa dieťa nestravuje v zariadení školského stravovania z dôvodu, že zdravotný stav dieťaťa podľa posúdenia ošetrujúceho lekára–špecialistu (napr. gastroenterológ, diabetológ, imunológ, alergológ a pod.) vyžaduje osobitné stravovanie a zariadenie školského stravovania nevie zabezpečiť takéto jedlo. Podmienkou však je, že o stravovanie v školskej jedálni požiadate a Vaše dieťa bude zaradené do zoznamu stravníkov s tým, že školská jedáleň nevie zabezpečiť diétnu stravu (dieťa si diétnu stravu prinesie na konzumáciu v rámci obeda do MŠ alebo ZŠ).

**Vážení rodičia,**

ak Vaše dieťa navštevuje ZŠ alebo posledný ročník MŠ a máte záujem od 01.05.2023 o poskytovanie dotácie na stravu,  je nevyhnutné požiadať o dotáciu na stravu, a to na nižšie uvedenom tlačive (návratka), ktorú žiadame doručiť triednemu učiteľovi v ZŠ a MŠ **najneskôr v termíne do 20. 4. 2023. Ak si tlačivo nemáte ako vytlačiť, môžete oň požiadať triedneho učiteľa.**

**Podávanie žiadosti je možné aj cez EduPage (po prihlásení): Kliknúť na "Žiadosti a vyhlásenia" - "Pridať žiadosť" - vybrať žiadosť o dotáciu na stravu návratka - vybrať dátum - kliknúť na "Podať žiadosť"**

**V prípade, ak o dotáciu na stravu nepožiadate v stanovenom termíne, na dieťa nebude možné poskytovať dotáciu na stravu, až kým v priebehu školského polroka o dotáciu na stravu nepožiadate. Žiadosť o poskytnutie dotácie na stravu je možné kedykoľvek odvolať.**